Na temelju članka 20. Zakona o predškolskom odgoju i obrazovanju (Narodne novine br. 10/97, 107/07 i 94/13) i članka 45. Statuta Dječjeg vrtića „Biograd“ Upravno vijeće Dječjeg vrtića „Biograd“,Biograd na Moru na sjednici održanoj dana 5. ožujka 2019 godine donosi

**PRAVILNIK**

**O UPISU DJECE I OSTVARIVANJU PRAVA I OBVEZA KORISNIKA USLUGA U DJEČJEM VRTIĆU „BIOGRAD“ BIOGRAD NA MORU**

I OPĆE ODREDBE

Članak 1.

Pravilnikom o upisu i mjerilima upisa djece (u daljnjem tekstu: Pravilnik) utvrđuju se mjerila i način upisa, prednost pri upisu djece u Dječji vrtić „Biograd“ Biograd na Moru (u daljnjem tekstu Vrtić) te mjerila za utvrđivanje cijene njihovih usluga.

Članak 2.

U Vrtić se primaju predškolska djeca od navršenih 12 mjeseci života ( djeca koja 31. 8 . imaju najmanje 12 mjeseci) do polaska u osnovnu školu.

Vrtić je dužan izraditi Plan upisa u predstojeću pedagošku godinu i s njime pravodobno upoznati Upravno vijeće .

Upravno vijeće Vrtića sukladno prostornim mogućnostima i Državnom pedagoškom standardu odlučuje uz suglasnost Gradskog vijeća Grada Biograda o Planu upisu djece i mjerilima upisa u pedagošku godinu koja traje od 1.rujna tekuće godine do 31.kolovoza sljedeće godine.

II MJERILA I POSTUPAK UPISA DJECE U VRTIĆ

Članak 3.

Djeca se upisuju u Dječji vrtić i raspoređuju u odgojne skupine prema mjerilima utvrđenim Državnim pedagoškim standardom.

Upis djece u Vrtić vrši se na temelju natječaja sukladno Planu upisa koji donosi Osnivač za svaku pedagošku godinu, a raspisuje ga i objavljuje Upravno vijeće.

Osnivač može Planom upisa svake godine odrediti prednost pri upisu .

Natječaj za upis djece objavljuje se najkasnije do 1. svibnja na web stranici Vrtića i drugim lokalnim medijima te na oglasnim pločama u svim objektima u kojima Vrtić provodi svoje programe.

Natječaj mora sadržavati sve potrebne upute za roditelje:

1. Rok za podnošenje zahtjeva za upis djeteta i mjesto podnošenja zahtjeva
2. Naznaku obavezne i dodatne dokumentacije koja se prilaže uz zahtjev
3. Broj slobodnih (upisnih) mjesta po odgojnim skupinama i objektima
4. Rok i mjesto objave rezultata upisa
5. Način ostvarivanja i zaštite prava učesnika u postupku upisa
6. Način zaštite osobnih podataka djeteta ( dodjela šifre prilikom podnošenja zahtjeva)

Članak 4.

Prednost pri upisu djece u predškolsku ustanovu Grada Biograda ostvaruju djeca roditelja - udomitelja prema prioritetima utvrđenim Zakonom i ovim Pravilnikom primjenom metode bodovanja kako slijedi:

**Kriteriji ostvarivanja prednosti Broj bodova**

1.Djeca roditelja invalida Domovinskog rata, 100 bodova

2.Djeca zaposlenih roditelja:

- djeca oba zaposlena roditelja 80 bodova

- djeca jednog zaposlenog roditelja 20 bodova

- djeca samohranog zaposlenog roditelja 80 bodova

- djeca čiji su roditelji redovni studenti

ili je jedan zaposlen a drugi redovno studira 80 bodova

3. Djeca iz obitelji s troje ili više djece 10 bodova

( za svako dijete iznad troje djece dobiva se dodatno jedan bod )

4. Djeca s teškoćama u razvoju uz potvrdu prvostupanjskog tijela 10 bodova

5. Djeca samohranih nezaposlenih roditelja 15 bodova

6. Djeca u udomiteljskim obiteljima 10 bodova

7. Djeca u godini prije polaska u osnovnu školu 20 bodova

8. Djeca roditelja koji primaju dječji doplatak 10 bodova

9. Djeca korisnika stalne pomoći Centra za socijalni rad 10 bodova

10. Djeca nezaposlenih roditelja 1 bod

Ako se prime sva djeca sa liste čekanja ( tijekom godine), mogu se upisati djeca koja nemaju prebivalište na području Grada Biograda po ekonomskoj cijeni .

**Osnivač može Planom upisa svake godine odrediti prednost pri upisu .**

Članak 5.

Roditelji / udomitelji podnose zahtjeve za upis djece u roku koji je naveden u natječaju.

Roditelji / udomitelji su dužni priložiti (**obavezna dokumentacija**):

**1. Zahtjev za upis djeteta (dostupan na mjestu upisa i na web stranici Vrtića)**

**2. Upitnik o razvojnom statusu djeteta za roditelje (dostupan na mjestu upisa i na web stranici Vrtića)**

**3. Rodni list djeteta ili izvadak iz matice rođenih (preslika)**

**4. Potvrdu o prebivalištu za oba roditelja ili preslike važećih osobnih iskaznica, osim za Kratki program predškole gdje roditelj može imati umjesto prebivališta boravište na području Grada Biograda.**

**5.Potvrdu nadležnog liječnika o zdravstvenom stanju djeteta i preslika knjižice imunizacije kao dokaz da je dijete redovno cijepljeno.**

**6. Potpisana privola za korištenje osobnih podataka djeteta i roditelja u svrhu cijelog upisnog postupka.**

Roditelji – udomitelji koji se pozivaju na neki od kriterija za ostvarivanje prednosti navedenih u čl. 4. zahtjevu za upis dužni su priložiti (**dodatna dokumentacija**):

**Uz kategoriju 1**) : Preslika drugostupanjskog rješenja Ministarstva branitelja o statusu HRVI (pravomoćno rješenje) ili potvrda nadležnog ureda o pripadanju kategoriji.

**Uz kategoriju** 2): Potvrda Hrvatskog zavoda za mirovinsko osiguranje o radnom statusu roditelja ,odnosno potvrda fakulteta o statusu redovnih studenata, ne starija od 30 dana od dana podnošenja zahtjeva za upis

**Uz kategoriju 3)** : Preslike rodnih listova za svako dijete koje se navodi u prijavi

**Uz kategoriju 4)**: Nalaz i mišljenje prvostupanjskog tijela vještačenja Centra za socijalnu skrb ili dokaz o postupku vještačenja uz ostale zdravstvene nalaze sa dijagnozom.

**Uz kategoriju 5):** Preslika presude o razvodu braka u kojoj se navodi da je majka samohrana ,dokaz da osoba ne prima alimentaciju, preslika smrtnog lista ( ukoliko je jedan roditelj umro) ili izvatka iz matice umrlih, preslika rodnog lista u koji nije upisano ime oca, potvrda banke o neisplati uzdržavanja za dijete

**Uz kategoriju 6):** sudska odluka i rješenje Centra za socijalnu skrb o smještaju djeteta u udomiteljskoj

**Uz kategoriju 7):** preslika rodnog lista za dijete u godini prije polaska u školu (do 01. 04. dijete puni 6 godina); rodni list je već dio obvezne dokumentacije

**Uz kategoriju 8):** Rješenje o priznavanju prava na dječji doplatak (ukoliko rješenje za tekuću godini nije zaprimljeno, prilaže se rješenje iz prošle godine i potvrda o predaji zahtjeva za tekuću godinu)

**Uz kategoriju 9**): dokaz o primanju stalne pomoći za uzdržavanje (rješenje Centra za socijalnu skrb o primanju stalne pomoći za uzdržavanje).

Kada roditelji/ udomitelji predaju zahtjev za upis, dobiti će potvrdu o predaji dokumentacije sa šifrom kojom će moći izvršiti uvid u rezultate natječaja. Na potvrdi treba pisati datum zaprimanja zahtjeva sa navedenim dokumentima.

Članak 6

( 1) Djeca sa teškoćama u razvoju podliježu postupku odlučivanja komisije za upis na temelju dokumentacije i procjene stručnog tima o psihofizičkom statusu i potrebama djeteta za odgovarajućim programima i uvjeta koje dječji vrtić može ponuditi.

Roditelj je dužan dostaviti Dječjem vrtiću nalaz i mišljenje tijela vještačenja ili rješenje Centra za socijalnu skrb i mišljenje zdravstvenog tima koje prati dijete o psihofizičkom statusu i potrebama djeteta za odgovarajućim programima koji vrtić ima.

Roditelj je dužan uz dostavu dokumenata odazvati se na poziv vrtića radi davanja mišljenja stručnog tima vrtića o postojanju uvjeta za integraciju djeteta u redovni programa, uključivanje u posebnu skupinu ( ako dijete u nju pripada) ili uključivanje u drugi odgovarajući program koji vrtić može ponuditi.

Dječji vrtić može donijeti mišljenje da nema uvjet za prihvaćanje djeteta sa tom vrstom teškoće.

( 2) Zahtjevi roditelja - udomitelja boduju se i svrstavaju na listu prvenstva temeljem priložene obvezne i dodatne dokumentacije prema ukupno ostvarenom broju bodova, od većeg broja bodova prema manjem.

Roditelj – udomitelj može ostvariti bodove po više utvrđenih prioriteta u kojem se slučaju bodovi zbrajaju.

Ako ima više djece s istim brojem bodova prednost pri upisu ostvaruju starija djeca ( prema datumu rođenja).

Članak 7.

(1) U Dječji vrtić Biograd prvenstveno se upisuju djeca čiji roditelji – udomitelji imaju prebivalište na području Grada Biograda

(2) Ako se ne popune mjesta u pojedinim programima sukladno stavku 1. ovog članka može se izvršiti upis djece čiji roditelji – udomitelji imaju prebivalište izvan područja Osnivača, uz naplatu ekonomske cijene.

Članak 8.

Dijete iznimno može pohađati Vrtić kraće vrijeme od vremena koje je utvrđeno za pojedini program samo kada je to u interesu zdravlja djeteta o čemu na temelju stručnog mišljenja odlučuju ravnatelj i stručni tim Vrtića.

III POVJERENSTVO ZA UPIS DJECE

Članak 9.

O provedbi natječaja i upisu djece odlučuje Povjerenstvo za upis djece.

Povjerenstvo iz prethodnog stavka čine pet članova : jedan iz reda Upravnog vijeća , četiri člana iz reda odgajatelja i ostalih stručnih radnika i stručnih suradnika zaposlenih u Dječjem vrtiću ( na prijedlog ravnateljice ). Upravno vijeće potvrđuje sastav povjerenstva i imenuje predsjednika ( na prijedlog ravnateljice).

Povjerenstvo donosi odluke većinom glasova od ukupnog broja članova.

O radu Povjerenstva vodi se zapisnik.

Povjerenstvo je dužno najkasnije u roku od 30 dana po zaključenju roka za podnošenje zahtjeva za upis donijeti odluku o rezultatima upisa.

Povjerenstvo je dužno o rezultatima upisa nakon provedenog natječaja upoznati Upravno vijeće .

Članak 10.

1. Rješenje o upisu djece , (na prijedlog Povjerenstva za upis) donosi Upravno vijeće.
2. Rješenje sadrži:
3. Popis upisane djece
4. Djeca upisana za različite programe
5. Popis djece upisane za različite objekte ( matični, područni objekti)

2. Popis neupisane djece

a) djeca koja imaju uvjete za upis, ali nema mjesta u programima

b) djeca koja nemaju uvjete za upis u programe ( npr. nisu cijepljena, nemaju dob za upis ili ne spadaju u neku drugu kategoriju)

3. Popis djece čiji zahtjevi nisu razmatrani

a) djeca koja nisu iz Grada Biograda

b) djeca čiji su zahtjevi nepotpuni ili nepravodobno dostavljeni .

1. Skupno Rješenje o upisu iz stavka 2 ovog članka objavljuju se javno na oglasnoj ploči Vrtića u obliku liste koja sadrži: podatke o kandidatu sukladno uredbi o zaštiti osobnih podataka ( šifra) i ukupan broj bodova. Šifra imena djeteta dobiva se prilikom podnošenja zahtjeva,

Članak 11.

Protiv Rješenja o rezultatima upisa koje je donijelo Upravno vijeće podnositelji/ce zahtjeva imaju pravo žalbe.

Žalba se podnosi Upravnom vijeću Ustanove u roku 15 dana od dana objavljivanja rješenja o upisu djece u dječji vrtić na oglasnoj ploči matičnog objekta Vrtića ( ulica Marina Držića 1 Biograd). Upravno vijeće donosi odgovor na podnesenu žalbu.

Upravno vijeće po žalbi može :

* Odbaciti žalbu kao nepravodobnu
* Odbaciti žalbu kao neosnovanu i potvrditi odluku Povjerenstva
* Usvojiti žalbu i ukinuti odluku Povjerenstva, te samo donijeti odluku o upisu odnosno rasporedu djeteta ili pak vratiti povjerenstvu na novo odlučivanje.

Odluka Upravnog vijeća je konačna. O svojoj odluci Upravno vijeće izvještava roditelja odnosno udomitelja.

Članak 12.

1. Na temelju konačne liste djeca ( nakon roka žalbe) sa roditeljima se sklapa ugovor o korištenju usluga Vrtića.

Upis i potpisivanje ugovora vrši se do 15. srpnja. Obavijest o upisu u Vrtić objavljuje se na web stranici Vrtića te na oglasnim pločama u svim objektima u kojima Vrtić provodi svoje programe.

Obavijest o upisu sadrži mjesto i vrijeme upisa.

(2) Lista čekanja za djecu koja imaju uvjete za upis, ali nema mjesta u programima formirat će se nakon žalbenog roka i to na način da prednost među istim bodovima ima starije dijete ( prema datumu rođenja).

(3) Zahtjeve koje roditelji dostave izvan upisnog roka ne boduju se, a mogućnost upisa postoji tek ukoliko se sa liste čekanja upišu sva djeca.

(4) Zahtjev za upis vrijedi samo za tekuću godinu za koju se podnosi zahtjev ( od 1.9-31.8), osim za upisanu djecu koja ne moraju podnositi zahtjev za narednu pedagošku godinu ( podnose samo potvrdu o ne dugovanju).

Članak 13.

1. Prije uključivanja djeteta u odgojnu skupinu roditelj – udomitelj je obvezan :

* Obaviti inicijalni razgovor s članom stručne službe Vrtića, uz prisutnost djeteta
* Potpisati izjavu o ovlaštenim osobama koje mogu dijete dovoditi i odvoditi iz Vrtića
* Potpisati s Vrtićem ugovor o međusobnim pravima i obvezama davatelja i korisnika usluga.
* Ukoliko je roditelj bio raniji korisnik usluga, dužan je do potpisivanja ugovora , odnosno do početka nove pedagoške godine podmiriti dug**. Djeca upisana u vrtić , ne mogu započeti pedagošku godinu ukoliko imaju dug prema vrtiću .**
* **Ukoliko se novi korisnik usluga ne javi vrtiću do 15. rujna, smatrat će se da je odustao od pohađanja vrtića.**

1. Dijete ne može početi pohađati Vrtić dok nisu ispunjene sve naprijed navedene obveze.
2. Ugovorne odredbe sadrže odredbe općih akata Grada Biograda i davatelja usluga.

( 4 ) Dijete, također, ne može početi pohađati Vrtić ukoliko korisnik usluga nije podmirio ranija dugovanja po osnovu korištenja usluge Vrtića.

( 5) Dokumentacija djece koja nisu primljena u vrtić , vraća se podnositeljima zahtjeva, osim od djece sa liste čekanja. Dokumentacija djece koja su ispisana iz vrtića ,vraća se zajedno sa zahtjevom. Protekom pedagoške godine, sva dokumentacije sa upisa iz protekle godine , vraća se podnositeljima zahtjeva osim od djece koja su trenutno upisana u program.

IV MJERILA ZA UTVRĐIVANJE CIJENE USLUGA U DJEČJEM VRTIĆU

Članak 14.

Cijene usluga koje se pružaju u Dječjem vrtiću utvrđuju se odlukom Osnivača i kriterijima za naplatu.

Roditelj koji ima prebivalište na području grada Biograda na Moru, sudjeluje u punoj mjesečnoj cijeni za:

1. Primarni 10.satni program ( za jaslice i mješovite skupine ).

Kratki program pripreme za školu je besplatan za svu djecu.

Članak 15.

Korisnik usluga dužan je sudjelovati u cijeni usluga Dječjeg vrtića prema programu kojeg ostvaruje njegovo dijete i kriteriju za naplatu koji donosi Osnivač.

Članak 16.

Mjesečno sudjelovanje roditelja-korisnika usluga sa prebivalištem na području Grada Biograda n/M, u mjesečnoj cijeni usluga Dječjeg vrtića , umanjuje se kako slijedi:

- roditelju-korisniku usluga koji koristi pravo sukladno Odluci o utvrđivanju kriterija za ostvarivanje prava na subvenciju troškova boravka djece u vrtiću“ Biograd“Biograd na Moru

- roditelju korisniku usluga za odsutnost djeteta iz Dječjeg vrtića osam radnih dana u kontinuitetu radi bolesti, o čemu dostavlja liječničku potvrdu, umanjuje se plaćanje participacije za 20% od mjesečne cijene usluga u Dječjeg vrtića,

- roditelju –korisniku usluga za odsutnost djeteta iz Dječjeg vrtića u trajanju od 30 dana isključivo radi bolesti uz predočenje liječničke potvrde, plaća se participacija u visini od 50 % od mjesečne cijene usluga u Dječjem vrtiću.

- Iznimno za ljetni period za mjesec srpanj i kolovoz, roditelj-korisnik usluge sudjeluje u mjesečnoj cijeni usluga uključujući i kad je dijete odsutno, osim ako unaprijed odjavi boravak djeteta ( do 25.lipnja ). Ukoliko odjavi dijete pisanim zahtjevom, ljetni mjeseci se ne naplaćuju ( odnosno srpanj ili kolovoz ).

Članak 16.

Pravo na subvenciju troškova djece u dječjem vrtiću Biograd imaju roditelji-korisnici usluga koji imaju prebivalište na području grada Biograda i pripadaju kategoriji obitelji s dvoje i više djece predškolske dobi.

Članak 17.

Korisnik čije je dvoje i više djece u Dječjem vrtiću, plaća troškove boravka djece na načina da:

- za jedno podmiruju troškove u cijelosti ( u 100 % iznosu ),

-za drugo dijete ima pravo na oslobađanje od plaćanja troškova u 60% iznosu od ukupnog iznosa troškova, te

- za treće i više djece koja pohađaju vrtić oslobađa se od plaćanja troškova boravka u 100% iznosu.

Članak 18

(1) Ako roditelj-korisnik usluga ne izvrši obvezu plaćanja u roku od 30 dana od isteka zadnjeg dana dospijeća obveze , Dječji vrtić može otkazati pružanje usluge, a potraživanja naplatiti putem prisilne naplate.

(2) Dječji vrtić će otkazati uslugu roditelju čije dijete izostaje iz vrtića, a roditelj o izostanku ne izvijesti u roku od 30 dana od početka izostanka.

(3) Roditelj je dužan obavijestiti vrtić o prekidu korištenja usluga najmanje osam dana od dana prekida. O tome se podnosi pisani zahtjev upravi vrtića.

Članak 19.

Korisnici usluga dužni su iznos na ime sudjelovanja u cijeni usluga uplatiti na žiro račun Dječjeg vrtića najkasnije do 15.-tog u tekućem mjesecu za taj mjesec i o tome predočiti dokaz ( preslika uplatnice) Vrtiću.

Članak 20.

Sredstva koja Dječji vrtić prikupi od uplata roditelja na ime sudjelovanja u cijeni programa koriste se za pokriće ostalih materijalnih troškova u Vrtiću (hrana, didaktička sredstva, potrošni materijal za rad s djecom,energija, voda,održavanje sanitarno-higijenskih uvjeta i sl.)

Članak 21.

V PRIJELAZNE I ZAVRŠNE ODREDBE

Članak 22.

Danom stupanja na snagu ovog Pravilnika prestaje važiti Pravilnik o upisu djece i ostvarivanju prava i obveza korisnika usluga u dječjem vrtiću „Biograd „ KLASA: 011-01/16-01/2; Urbroj: 2198/16-10-01/1 od 22.veljače 2016. i Izmjena i dopuna Pravilnika o upisu djece i ostvarivanja prava i obveza korisnika uslukga u d.v. Biograd Biograd na Moru KLASA: 601-05/18-01/10,UR.BROJ: 2198/16-10-04-18-1 od 2. srpnja 2018.

Članak 23.

Ovaj Pravilnik stupa na snagu osmi dan od dana objave na oglasnoj ploči dječjeg vrtića „Biograd“Biograd na Moru

Predsjednica Upravnog vijeća:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Drina Bešenić

**KLASA: 011-01/19-01/ 1**

**UR.BROJ: 2198/16-10-01/1**

Pravilnik o upisu djece i ostvarivanju prava i obveza korisnika usluga u dječjem vrtiću „Biograd“ Biograd na Moru, objavljen je na oglasnoj ploči Ustanove

Ravnateljica:

\_\_\_\_\_\_\_\_\_\_\_\_\_\_\_\_

Esma Brzić